KOMISIJOS REGLAMENTAS (EB) Nr. 1980/2005
2005 m. gruodžio 5 d.
iš dalies pakeičiantis leidimo naudoti pašarų priedus, priklausančius mikroelementų grupei, ir pašarų priedus, priklausančius rišamųjų medžiagų ir birumą gerinančių medžiagų grupei, išdavimo sąlygas
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 13 straipsnio 2 dalies trečiąjį sakinį,
kadangi:
(1)
Didžiausias leistinas švino kiekis cinko okside yra nustatomas 2003 m. liepos 25 d. Komisijos reglamente (EB) Nr. 1334/2003, iš dalies pakeičiančiame sąlygas dėl kelių pašarų priedų, priklausančių mikroelementų grupei, leidimo (2), o didžiausias leistinas švino kiekis vulkaninės kilmės klinoptilolite yra nustatomas 2004 m. gruodžio 16 d. Komisijos reglamente (EB) Nr. 2148/2004 dėl nuolatinio ir laikino leidimo naudoti tam tikrus priedus ir dėl leidimo naudoti tam tikrus pašaruose jau leidžiamus priedus (3).
(2)
Didžiausias leistinas švino kiekis prieduose, priklausančiuose funkcinei mikroelementų junginių, įskaitant cinko oksidą, grupei, ir prieduose, priklausančiuose funkcinėms rišamųjų medžiagų ir birumą gerinančių medžiagų, įskaitant vulkaninės kilmės klinoptilolitą, grupėms, yra nustatytas 2002 m. gegužės 7 d. Europos Parlamento ir Tarybos direktyvoje 2002/32/EB dėl nepageidaujamų medžiagų gyvūnų pašaruose (4) su paskutiniais pakeitimais, padarytais Komisijos direktyva 2005/87/EB (5). Kadangi siekiant didesnio aiškumo nepageidaujamas medžiagas reglamentuojančios nuostatos turėtų būti sujungtos į vieną tekstą, tikslinga panaikinti atitinkamas Reglamentų (EB) Nr. 1334/2003 ir (EB) Nr. 2148/2004 nuorodas.
(3)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
1. Iš Reglamento (EB) Nr. 1334/2003 priedo įrašo apie cinką išbraukiami žodžiai „didžiausias švino kiekis: 600 mg/kg“.
2. Iš Reglamento (EB) Nr. 2148/2004 priedo įrašo apie vulkaninės kilmės klinoptilolitą išbraukiami žodžiai „didžiausias švino kiekis: 80 mg/kg“.
2 straipsnis
Šis reglamentas įsigalioja po dvylikos mėnesių nuo Komisijos direktyvos 2005/87/EB įsigaliojimo.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gruodžio 5 d.